DA Den Europæiske Unions Tidende C 192/15

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2010/C 192/07

Denne offentliggørelse giver ret til at gøre indsigelse, jf. artikel 7 i Rådets forordning (EF) nr. 510/2006 (1). Indsigelser skal være Europa-Kommissionen i hænde senest 6 måneder efter datoen for denne offentliggørelse.

RESUMÉ

RÅDETS FORORDNING (EF) Nr. 510/2006

»MOSTVIERTLER BIRNMOST«

EF-Nr.: AT-PGI-0005-0325-14.11.2003

BOB ( ) BGB ( X )

Dette resumé indeholder de vigtigste oplysninger i varespecifikationen til orientering.

1. Medlemsstatens ansvarlige myndighed:

Navn: Österreichisches Patentamt Adresse: Dresdner Straße 87 1200 Wien ÖSTERREICH Tlf. +43 153424-0 Fax +43 153424535 E-mail: info@patentamt.at

2. Sammenslutning:

Navn: »Regionalmanagement Mostviertel — Verein zur Förderung des Mostviertelmanagements« Adresse: c/o Geschäftsführer Karl Becker Mostviertelplatz 1 3362 Öhling ÖSTERREICH Tlf. +43 747553340300 Fax +43 747553340350 E-mail: regionalmanagement@regionalverband.at Sammensætning: Producent/forarbejdningsvirksomhed ( X ) Andre ( X )

3. Produktets art:

Kategori 1.8 — Andre produkter i bilag I til traktaten (krydderier m.m.)

4. Varespecifikation:

(Resumé af kravene i henhold til artikel 4, stk. 2, i forordning (EF) nr. 510/2006)

4.1. Navn:

»Mostviertler Birnmost«

4.2. Beskrivelse:

»Mostviertler Birnmost« fremstilles ved fermentering på fad af saft fra pærer til fremstilling af most. Denne helt fermenterede saft er fuldstændig klar og har alt efter, hvilken pæresort der er anvendt, en rødgul, gylden, lysegul eller grøngul farve. Som kvalitetsfrugtvin skal den ifølge vinloven have et alkoholindhold på mindst 5 % vol, et totalt syreindhold (beregnet som vinsyre) på mindst 5 g/l, et svovlindhold på højst 40 mg/l fri SO2 og 150 mg/l totalsvovl. Restsukkerindholdet må ikke overstige 5 g/l, medmindre mosten er aseptisk tappet i en lukket, koldsteril arbejdsgang, altså upasteuriseret, i hvilket tilfælde der også tillades højere restsukkerværdier. Indholdet af flygtig syre (eddikesyre) må højst være på 0,8 g/l. Det skal ved laboratorieanalyse kontrolleres, at disse kriterier er overholdt.

Desuden skal mosten ved den nederøstrigske mostkvalitetsmærkekontrol opnå mindst 17 point af 20 mulige for at kunne betegnes og afsættes som »Mostviertler Birnmost« (»normal« pæremost og blandingsmost behøver til gengæld kun 14 point). Ved blindsmagningen, der foretages af trænede smagsdommere, som er udvalgt og udpeget af NÖ Landeslandwirtschaftskammer, bedømmes produktets udseende (1-3 point), duft (1-5 point), smag (1-7 point) og harmoni (1-5 point). En most, der opfylder disse kriterier, er berettiget til at bære det nederøstrigske mostkvalitetsmærke.

»Mostviertler Birnmost« er karakteriseret ved den rene frugtsmag. Det er ikke tilladt at tilsætte koncentreret frugtsaft eller æbler til fremstilling af most. Mosten fremstilles af pæresorter, som i modsætning til spisepærer ikke egner sig til spisebrug på grund af deres astringerende fenolindhold.

4.3. Geografisk område:

Navnet »Mostviertel« er hverken en officiel eller en kartografisk betegnelse, men et traditionelt geografisk begreb, der er opstået i den sydøstlige del af delstaten Niederösterreich, nemlig regionen oven for Wienerwald, hvor mosten økonomisk og traditionelt har stor betydning. Området, der er særdeles velegnet til træer med disse pæresorter, strækker sig fra Donau til Alperne og fra Enns til Wienerwald. Det svarer nogenlunde til distrikterne Amstetten, Scheibbs og Lilienfeld, det område, som Waidhofen an der Ybbs dækker, samt de dele af distrikterne Melk og St. Pölten-Land, der ligger syd for Donau.

Alle råvarer stammer fra det pågældende geografiske område, og hele produktionen foregår her. Kun aftapningen kan foregå uden for området.

4.4. Bevis for oprindelse:

Producentens navn og adresse og batchnummeret anføres på etiketten, således at en flaske most kan spores tilbage til fadet. Batcherne skal registreres i kælderbøgerne, der løbende kontrolleres af kælderinspektører. Hver enkelt producent kan selv fastsætte eller systematisere sine egne batchnumre. Producenten skal dog være i stand til i tilfælde af kontrol eller klager klart og entydigt at gøre rede for, hvilken mængde der er tappet fra hvilken batch. Dette gøres ved optegnelser i kælderbogen. Sker aftapningen uden for produktionsområdet, skal ovennævnte fremgangsmåde også følges. Aftapningsvirksomheden anføres på etiketten.

Der medgår ca. 2 kg frugt til en liter most. Eftersom producenterne normalt kun forarbejder frugt fra egne træer, er det ikke vanskeligt at sammenholde mostmængden med gårdens egne træers bæreevne ved hjælp af en sandsynlighedsberegning. Købes der pærer udefra, skal de kunne spores ved hjælp af følgesedler.

4.5. Produktionsmetode:

Til fremstilling af »Mostviertler Birnmost« må der kun anvendes pærer af de 59 sorter, som er typiske for »Mostviertel«. Det er tilladt at dyrke pærerne i plantager.

Mostpærerne høstes friske, dvs. de indsamles manuelt som nedfalden frugt eller ved hjælp af frugtindsamlingsmaskiner eller plukkes direkte fra træet, hvorefter de vaskes og findeles. Den derved fremkomne mæske presses for at udvinde saften. Derpå klares saften, hvis det er nødvendigt, og hældes på fade af træ, plast eller rustfrit stål til fermentering ved tilsætning af rendyrket gær. Fermenteringen varer højst 3-6 uger for at undgå, at der opstår fejl, som forringer smagen. Efter fermenteringen skilles mosten hurtigst muligt fra sedimentet (død gær og frugtpartikler). Derpå behandles »Mostviertler Birnmost« med svovl, klares med gelatine eller bentonit, tilsættes æble-, mælke- eller citronsyre og sukker og filtreres, så der opstår et holdbart produkt, som er i overensstemmelse med den østrigske vinlov.

4.6. Tilknytning:

Pæremostens tilknytning til det geografiske område beror dels på dens særlige kvalitet, dels på produktets anseelse.

Hvad angår kvaliteten

I »Mostviertel« er der både klima- og jordbundsmæssigt optimale betingelser for dyrkning af pærer til fremstilling af most. Klimaet er fugtigt nok og ikke for varmt samtidig med, at jorderne har optimal dybde og frugtbarhed. Området anses for at være det største sammenhængende frugttræsområde i Europa og rummer flere hundredetusinde frugttræer.

Området svarer til molasse- og flyschzonen i Niederösterreich. Jorderne er overvejende brunjord og lermuld. De er karakteriseret ved deres dybde og klimaet ved stor nedbør (ca. 800-1 500 mm/år) og høj luftfugtighed.

Som følge af disse særlige forhold kan pærerne opbygge et tilstrækkeligt indhold af syre og garvestof, to vigtige stoffer, der er afgørende for pæremostens smag og holdbarhed.

Dertil kommer, at »Mostviertler Birnmost« fremstilles af mostpæresorter, der traditionelt dyrkes i »Mostviertel«. Disse pærer og mostproducenternes knowhow, som skyldes mange års erfaring, giver »Mostviertler Birnmost« dens karakteristiske frugtsmag og fulde aroma kombineret med den typiske syrlighed og astringens. »Mostviertler Birnmost« adskiller sig også smagsmæssigt fra most og cider fra andre regioner, fordi det er forbudt at tilsætte koncentreret frugtsaft og æbler.

Hvad angår anseelsen

Pæremost blev første gang omtalt i regionen af minnesangeren Neidhart von Reuenthal omkring 1240. Som det fremgår af talrige andre kilder, havde pæremostproduktionen også stor betydning i »Mostviertel« i de følgende århundreder. De fleste af de nuværende, meget produktive mostpæretræer er ca. 100-150 år gamle. I kraft af at de gamle pæretræer udnyttes, bevares disse træer og træer, der stammer fra dem, som udtryk for et meget miljøvenligt og ekstensivt landbrug, der er forankret i traditionerne. Kun denne form for økonomisk udnyttelse gør det muligt også fremover at bevare pæretræet som symbol for landskaberne i »Mostviertel« og tillige at udnytte det indirekte som en turistattraktion (intensiv reklamekampagne omkring pæretræernes blomstringsperiode i slutningen af april »Viertel blomstrer«).

Hvor stærkt båndet er mellem pæremost og regionen, illustreres af de talrige aktiviteter og attraktioner omkring mostfremstillingen (fx »Mosttaufen«, »Mostheurige« og »Moststraße«) og kommer fx også til udtryk på mange websteder (http://www.mostheurige.com, http://www.moststraße.at, http://www.mostbirnhaus.at). I 2005 blev »Mostviertel« optaget i rækken af Østrigs kulinariske regioner, »Genussregionen Österreichs«, på grund af pæremosten, som er regionens vigtigste, typiske produkt, og dens centrale forankring i den regionale gastronomi. Takket være de lokale producenters innovationsglæde og kvalitetsbevidsthed har pæremost også vundet en plads som perfekt akkompagnement til det finere køkken og udbydes selv i så velrenommerede Wiener-nydelsestempler som »Meinl am Graben«.

4.7. Kontrolorgan:

Navn: Der Landeshauptmann von Niederösterreich Adresse: Landhausplatz 1 3109 St. Pölten ÖSTERREICH Tlf. +43 2742900512905 Fax +43 2742900515260 E-mail: post.gs3@noel.gv.at

4.8. Mærkning:

På etiketten tilføjes betegnelsen »geschützte geographische Angabe« eller »g.g.A« (beskyttet geografisk betegnelse) altid efter »Mostviertler Birnmost«.

Når det er dokumenteret, at mosten er af den krævede kvalitet (jf. punkt 4.2), udleveres etiketterne til de enkelte producenter af frugtdyrkningsforeningen »Mostviertel«, som står for forvaltningen af dem.

(1) EUT L 93 af 31.3.2006, s. 12.